TISCO ลุยขยายธุรกิจสินเชื่อรายย่อย เดินหน้าบริการดิจิทัลแบงก์กิ้งเต็มตัว
TISCO ลุยขยายธุรกิจสินเชื่อรายย่อย-เดินหน้าให้บริการดิจิทัลแบงก์กิ้งเต็มตัวใน Q4/59
11 ต.ค. 2559

นางอรนุช อภิศักดิ์ศิริกุล ประธานเจ้าหน้าที่บริหารกลุ่มบริษัท ทิสโก้ไฟแนนเชียลกรุ๊ป จำกัด (มหาชน) หรือ TISCO เปิดเผยว่า ผลประกอบการของกลุ่มทิสโก้ในไตรมาส 3 และงวด 9 เดือนของปี 59 ปรับตัวดีขึ้นกว่าช่วงเดียวกันของปีก่อน จากการบริหารธุรกิจที่มีประสิทธิภาพเป็นไปตามแผนงานที่วางไว้
อีกทั้งเป็นผลมาจากเศรษฐกิจไทยเริ่มมีสัญญาณการฟื้นตัวที่ชัดเจน ทั้งนี้ศูนย์วิเคราะห์เศรษฐกิจและกลยุทธ์ ทิสโก้ (TISCO ESU) ยังได้ปรับประมาณการณ์การขยายตัวทางเศรษฐกิจของไทยปี 59 จาก 3% ขึ้นมาอยู่ที่ 3.4% โดยในช่วงที่เหลือของปีเศรษฐกิจยังมีแนวโน้มขยายตัวดีต่อเนื่อง
สำหรับในไตรมาสสุดท้ายของปี 59 ทิสโก้ยังคงเดินหน้ากลยุทธ์การดำเนินธุรกิจตามแผนงานเดิมที่วางไว้ โดยมุ่งเน้นการบริหารต้นทุนเงินทุนอย่างมีประสิทธิภาพ เน้นการสร้างรายได้จากค่าธรรมเนียม ด้านธุรกิจจัดการกองทุนและธุรกิจนายหน้าประกันภัย เดินหน้าขยายธุรกิจสินเชื่อรายย่อย รวมถึงพัฒนาผลิตภัณฑ์และระบบเทคโนโลยีให้ทันสมัย เพื่อเข้าสู่การให้บริการดิจิทัลแบงก์กิ้งอย่างเต็มตัว และสามารถตอบโจทย์ลูกค้าได้อย่างครอบคลุมมากยิ่งขึ้น